Նոր վեպի մասին վերջին տարիներս շատ է գրվել։ Դժբախտաբար նրան շռայլած քննադատությունների և շատ հաճախ նաև գովեստների մեջ բավականին ծայրահեղ մեկնություններ, անճշտություններ և թյուրիմացություններ կային։ Գործն ավարտվեց նրանով, որ հասարակության մեջ, մի տեսակ հրեշավոր և թյուր առասպել ստեղծվեց նոր վեպի մասին` հակասական տեսակետներով։ Բավական է աչքի անցկացնել մեզ հասած այս անհեթեթ մտքերից ամենահիմնականները, որ շրջագայում են գրչից բերան, որպեսզի կարողանանք ռեալ ընթացք տալ մեր մտքի գործողություններին։ Ընդհանրապես ամբոխը կամ մասնագետ քննադատները մեզ են վերագրում այնպիսի մտահղացումներ, որոնց ճիշտ հակառակն ենք մենք ցանկացել անել։ Կամ էլ մեզ դատապարտում են ընդհանրապես գոյություն չունեցող մտահղացումների համար։